b'\n_START_ARTICLE_\nKarbonatiitti\n_START_PARAGRAPH_\nKarbonatiitit ovat magmakivi\xc3\xa4, joista v\xc3\xa4hint\xc3\xa4\xc3\xa4n puolet on karbonaattimineraaleja. Karbonatiitit esiintyv\xc3\xa4t plutoneina, juonina, breksioina ja laavoina. Karbonatiittikompleksilla on karbonatiittikeskus tai syeniittibreksiaa, jota reunustaa keh\xc3\xa4m\xc3\xa4iset tai ovaalin muotoiset tai kartiomaiset juonet. Karbonatiittiesiintymi\xc3\xa4 syntyy magmaattisissa tai magmaattis-hydrotermisiss\xc3\xa4 prosesseissa tai n\xc3\xa4iden yhdistelm\xc3\xa4n\xc3\xa4 ekstensionaalisessa tektonisessa ymp\xc3\xa4rist\xc3\xb6ss\xc3\xa4._NEWLINE_Maailmalta tunnetaan 527 karbonatiittiesiintym\xc3\xa4\xc3\xa4 , joista 10\xc2\xa0% (49 esiintym\xc3\xa4\xc3\xa4) on ekstrusiivisia . I\xc3\xa4lt\xc3\xa4\xc3\xa4n karbonatiitit ovat arkeeiselta eonilta kvart\xc3\xa4\xc3\xa4rikaudelle; maailman vanhin karbonatiittiesiintym\xc3\xa4 Tupertalik (3007 Ma) sijaitsee Gr\xc3\xb6nlannissa . Bose (1884) kuvasi karbonatiitit ensimm\xc3\xa4isen kerran Narmadan laaksossa Intiassa . Karbonatiitteihin liittyy usein alkalikivi-intruusioita, ja monissa tapauksissa karbonatiitit ovat nuorempia kuin paikalliset alkalikivet.\n_START_SECTION_\nFeniittiytyminen\n_START_PARAGRAPH_\nMetasomatoosi on prosessi, joka tapahtuu kiinte\xc3\xa4ss\xc3\xa4 tilassa fluidifaasin ollessa l\xc3\xa4sn\xc3\xa4. Metasomatoosi on kemiallista muuttumista, jossa kiven koostumus muuttuu siksi, ett\xc3\xa4 fluidin mukana kiveen tuodaan tai siit\xc3\xa4 vied\xc3\xa4\xc3\xa4n alkuaineita . Feniittiytyminen on yksi metasomatoosin alaluokista. Se tuottaa alkalipitoisia metasomaattisia kivi\xc3\xa4 eli feniittej\xc3\xa4 . Feniittej\xc3\xa4 syntyy alkalikivi- ja karbonatiittikomplekseissa, joissa metasomatoosi tuottaa is\xc3\xa4nt\xc3\xa4- ja sivukiviin magmaattis-hydrotermisten fluidien vaikutuksesta vy\xc3\xb6hykkeellist\xc3\xa4 muuttumista . Feniittien tyyppimineraalit ovat egiriini, egiriini-diopsidi, alkaliamfibolit (riebeckiitti, richteriitti), nefeliini, biotiitti, flogopiitti, kalimaas\xc3\xa4lp\xc3\xa4 (pertiitti), plagioklaasi (albiitti) ja karbonaatti sek\xc3\xa4 aksessoriset mineraalit apatiitti ja titaniitti. Feniitin vy\xc3\xb6hykkeellisyys voi ulottua intruusiosta metreist\xc3\xa4 muutamien kilometrien p\xc3\xa4\xc3\xa4h\xc3\xa4n .\n_START_SECTION_\nGeokemia\n_START_PARAGRAPH_\nKarbonatiittimagman p\xc3\xa4\xc3\xa4komponentit ovat Ca, Mg, Fe ja CO\xe2\x82\x82. Karbonatiittien kiteytymisj\xc3\xa4rjestys on yleens\xc3\xa4 Ca-, Mg- ja ferrokarbonatiitti . Karbonatiiteista suurin osa sijoittuu Sr-Nb-diagrammissa k\xc3\xb6yhtyneen vaipan kentt\xc3\xa4\xc3\xa4n, mik\xc3\xa4 viittaa pitk\xc3\xa4jaksoiseen vaipan k\xc3\xb6yhtymiseen yhteensopimattomien alkuaineiden suhteen . Karbonatiitit ovat tyypillisesti rikastuneet U, Ba, P, Th, Ta, Nb, REE, Sr ja Y ja k\xc3\xb6yhtyneet Zr, Rb, K, Cs, Hf ja Ti alkuaineiden suhteen . Karbonatiiteissa on my\xc3\xb6s kohtuullisen korkeita pitoisuuksia alkuaineita S, Cl, F ja Mn verrattuna silikaattikiviin . Karbonatiiteissa on yleens\xc3\xa4 tuhatkertaisia pitoisuuksia LREE-alkuaineita verrattuna kondriitteihin . LREE-pitoisuus on karbonatiiteissa tavallisesti yli 500 ppm per alkuaine. Keskim\xc3\xa4\xc3\xa4r\xc3\xa4inen REE-pitoisuus on 3600 ppm, mutta se voi olla jopa 8\xc2\xa0% .\n_START_SECTION_\nPetrogeneesis ja tektoniset ymp\xc3\xa4rist\xc3\xb6t\n_START_PARAGRAPH_\nTutkijat uskovat yleisesti, ett\xc3\xa4 karbonatiitit muodostuvat eritt\xc3\xa4in v\xc3\xa4h\xc3\xa4isen (0,1\xe2\x80\x935\xc2\xa0%) osittaissulamisen tuloksena  runsaasti hiilidioksidia sis\xc3\xa4lt\xc3\xa4v\xc3\xa4st\xc3\xa4 vaipan peridotiitista . Karbonatiittisulat ovat hyvin volatiilipitoisia (H\xe2\x82\x82O ja CO\xe2\x82\x82). Hiilidioksidi kuluu karbonaattien kiteytymiseen . Karbonatiittimagmalla on eritt\xc3\xa4in alhainen viskositeetti jopa 11 GPa:ssa ._NEWLINE_Karbonatiitteja on stabiilien kratonien keskiosissa (esim. Fennoskandian kilpi), mutta tunnetaan muutamia merellisess\xc3\xa4 kuoressa olevia karbonatiittejakin . Karbonatiitteja on usein ohentuneessa kuoressa, kuten vulkaanisen kaaren tausta-altaassa, anorogeenisessa tektonisessa ymp\xc3\xa4rist\xc3\xb6ss\xc3\xa4 sek\xc3\xa4 riftiytymis- tai siirrosvy\xc3\xb6hykkeiss\xc3\xa4, joita pitkin magma kohoaa dekompressionaalisessa osittaissulamisessa . It\xc3\xa4-Afrikan hautavajoaman alueella Tansaniassa on aktiivinen karbonatiittitulivuori, 2950 m korkea Oldoinyo Lengai, josta purkautuu koostumukseltaan poikkeuksellista natriumkarbonatiittilaavaa .\n_START_SECTION_\nTaloudellinen merkitys\n_START_PARAGRAPH_\nKarbonatiitit ovat harvinaisten maametallien ja fosforin osalta t\xc3\xa4rkeit\xc3\xa4 malmikivi\xc3\xa4, joissa on my\xc3\xb6s korkeita pitoisuuksia Nb, Th, U, F, Fe, Ba, Sc, Zr, Ti ja Ta. Karbonatiitit ovat hyvin potentiaalisia REE- ja P-is\xc3\xa4nt\xc3\xa4isi\xc3\xa4 esiintymi\xc3\xa4 . Harvinaiset maametallit rikastuvat karbonatiitteihin magmaattis-hydrotermisiss\xc3\xa4 prosesseissa moninkertaisiksi vaippaan verrattuna. Karbonatiiteista louhitaan harvinaisia maametalleja; t\xc3\xa4llaisista kaivoksista voi mainita mm. Bayan Obo, Mountain Pass, Maoniuping ja Mount Weld.'